ธกส.หนุนรากหญ้า เร่งปล่อยกู้แสนล.
บอร์ด ธ.ก.ส.ไฟเขียวปีบัญชี 2562 ปล่อยกู้ 9.5 หมื่นล้าน พร้อมดูหนี้เสียในกรอบไม่เกิน 4%
8 ม.ค. 2562

บอร์ด ธ.ก.ส.ไฟเขียวปีบัญชี 2562 ปล่อยกู้ 9.5 หมื่นล้าน พร้อมดูหนี้เสียในกรอบไม่เกิน 4%
รายงานข่าวจากธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า ที่ประชุมคณะกรรมการ ธ.ก.ส. ที่มีนายอภิศักดิ์ ตันติวรวงศ์ รมว.คลัง เป็นประธานเห็นชอบแผนยุทธศาสตร์ ระยะ 5 ปี (ปีบัญชี 2560-2564) และแผนธุรกิจปีบัญชี 2562 ที่จะเริ่มในเดือน มี.ค. 2562 นี้ว่า มีเป้าหมายทางการเงินได้แก่ เงินให้สินเชื่อเพิ่ม 9.5 หมื่นล้านบาท ยังไม่รวมนโยบายรัฐและอื่นๆ เงินรับฝากเพิ่ม 6 หมื่นล้านบาท รายได้ค่าบริการและค่าธรรมเนียมอยู่ที่ 5,000 ล้านบาท อัตราส่วนหนี้ที่ไม่ก่อให้เกิดรายได้ หรือเอ็นพีแอลไม่เกิน 4% ของยอดสินเชื่อคงค้าง กำไรสุทธิคาดว่าอยู่ที่ 8,719 ล้านบาท อัตราตอบแทนผู้ถือหุ้น (ROE) อยู่ที่ 6.40% และอัตราผลตอบแทนต่อสินทรัพย์ (ROA) อยู่ที่ 0.48%
สำหรับแผนงานปีบัญชี 2562 ได้แก่ การเพิ่มขีดความสามารถภาคเกษตรไทย การพัฒนาการบริการทางการเงินครบวงจรและทันสมัย การบริหารเงินทุนให้สมดุลเพื่อความมั่นคง เป็นต้น และได้ทบทวนยุทธศาสตร์ 5 ปี การยกระดับคุณภาพชีวิตเกษตรกรอย่างยั่งยืน เป็นองค์กรประสิทธิภาพสูงอย่างยั่งยืน สร้างคุณค่าร่วมระหว่างองค์กร สังคม และสิ่งแวดล้อม